Dôvodová správa
A. Všeobecná časť

Ministerstvo zdravotníctva Slovenskej republiky predkladá návrh vyhlášky Ministerstva zdravotníctva Slovenskej republiky o požiadavkách na potraviny spracované na báze obilnín a detské potraviny a na výživové doplnky (ďalej len „návrh vyhlášky“).

Návrh vyhlášky je spracovaný na základe splnomocnenia ustanoveného v § 3 ods. 2 písm. e) body 3, 4 a 7 zákona č. 152/1995 Z. z. o potravinách v znení neskorších predpisov (ďalej len „zákon č. 152/1995 Z. z.“).

Cieľom navrhovanej právnej úpravy je zabezpečenie kontinuity transpozície smernice Európskeho parlamentu a rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov a smernice Komisie 2006/125/ES z 5. decembra 2006 o potravinách spracovaných na báze obilnín a detskej potrave určených pre dojčatá a malé deti (ďalej len „smernice“) do právneho poriadku Slovenskej republiky v súvislosti s plánovaným zrušením Potravinového kódexu Slovenskej republiky k 31. decembru 2026 a splnenie úlohy v zmysle bodu C.36 uznesenia vlády č. 79/2022 z 2. februára 2022.

Návrh vyhlášky nahradí výnos Ministerstva pôdohospodárstva Slovenskej republiky a Ministerstva zdravotníctva Slovenskej republiky z 25. júla 2007 č. 16826/2007-OL, ktorým sa vydáva hlava Potravinového kódexu Slovenskej republiky upravujúca požiadavky na potraviny na osobitné výživové účely a na výživové doplnky (ďalej len „výnos“), ktorý v zmysle § 31ai ods. 2 zákona č. 152/1995 Z. z. stratí svoju platnosť a účinnosť. Výnos vznikol transpozíciou desiatich smerníc Európskej únie, z ktorých osem už nie je v platnosti a požiadavky upravené týmito smernicami boli nahradené priamo uplatniteľnými právnymi predpismi Európskej únie. Konkrétne výnos upravuje osobitné požiadavky potraviny na počiatočnú výživu dojčiat a potraviny na následnú výživu dojčia; následné výživové prípravky na báze obilia pre dojčatá a malé deti a ostatné potraviny na výživu dojčiat a malých detí; dietetické potraviny na osobitné medicínske účely; potraviny určené na používanie pri diétach so zníženou energetickou hodnotou určených na regulovanie telesnej hmotnosti; potraviny na splnenie nárokov na výživu pri intenzívnej svalovej námahe, najmä pre športovcov; potraviny pre diabetikov a ostatné potraviny na osobitné výživové účely vrátane výživových doplnkov. Terminologické pojmy „potraviny na osobitné výživové účely“, „potraviny na počiatočnú výživu dojčiat“, „potraviny na následnú výživu dojčiat“, „detská potrava“, „diétne potraviny“, „dietetické potraviny“, „následné výživové prípravky na báze obilia“, „ostatné potraviny na výživu dojčiat a malých detí“, „dietetické potraviny na osobitné medicínske účely“ „potraviny určené na používanie pri diétach so zníženou energetickou hodnotou určených na regulovanie telesnej hmotnosti“ a „potraviny na regulovanie telesnej hmotnosti“ sa stali od dátumu uplatňovania nariadenia Európskeho parlamentu a Rady (EÚ) č. 609/2013 z  12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti a ktorým sa zrušuje smernica Rady 92/52/EHS, smernica Komisie 96/8/ES, 1999/21/ES, 2006/125/ES a 2006/141/ES, smernica Európskeho parlamentu a Rady 2009/39/ES a nariadenie Komisie (ES) č. 41/2009 a (ES) č. 953/2009 (ďalej len „nariadenie EÚ 609/2013“) obsolentné. Nariadenie EÚ 609/2013 vrátane priamo aplikovateľných právnych predpisov EÚ na jeho vykonanie upravuje oblasti počiatočnej dojčenskej výživy, následnej dojčenskej výživy, potravín na osobitné lekárske účely a celkovej náhrady stravy na reguláciu hmotnosti. Oblasť potravín pre športovcov a diabetikov nie je relevantná, nakoľko tieto kategórie potravín z dôvodu nového vedeckého poznania zanikli a spadajú pod reguláciu bežných potravín.

V nadväznosti na vyššie uvedené navrhovanou právnou úpravou sa ustanovujú osobitné požiadavky na potraviny spracované na báze obilnín a detské potraviny a na výživové doplnky dopĺňajúc celkovú reguláciu týchto kategórii potravín v zmysle potravinové práva. Návrhom vyhlášky sa zároveň zabezpečuje zosúladenie terminológie používanej vo vnútroštátnych právnych predpisoch s terminológiou používanou v právnych predpisoch Európskej únie tvoriacich potravinové právo.

Návrh vyhlášky je v súlade s Ústavou Slovenskej republiky, s ústavnými zákonmi, zákonmi a inými všeobecne záväznými právnymi predpismi, nálezmi ústavného súdu a právom  Európskej únie, ako aj s medzinárodnými zmluvami a inými dokumentmi, ktorými je Slovenská republika viazaná.

Návrh vyhlášky nebude mať vplyvy na rozpočet verejnej správy, vplyvy na manželstvo, rodičovstvo a rodinu, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana.

Návrh vyhlášky nie je predmetom vnútrokomunitárneho pripomienkového konania.


B. Osobitná časť

K § 1
Ustanovuje sa predmet a vecný rozsah vyhlášky v súlade so splnomocňovacím ustanovením v zákone. Upravujú sa požiadavky pre potraviny na báze obilnín, detské potraviny a výživové doplnky a zároveň sa definuje cieľová skupina spotrebiteľov pre potraviny na báze obilnín a detské potraviny. Dôvodom úpravy v odsekoch 2 a 3 je potreba previazať vnútroštátnu úpravu so všeobecnými a osobitnými požiadavkami podľa priamo uplatniteľných predpisov Európskej únie, ktoré sa na tieto kategórie potravín vzťahujú. Z dôvodu jasnosti v aplikačnej praxi sa upravuje negatívne vymedzenie rozsahu pôsobnosti vyhlášky, ktorá sa výslovne nevzťahuje na lieky a druhy mlieka určené pre malé deti.

[bookmark: _Hlk168988905]K § 2
Definuje sa pojem rezíduá prípravkov na ochranu rastlín pre účely tejto vyhlášky. Rozsah pojmu sa rozširuje aj na ich metabolity a látky vznikajúce pri ich degradácii alebo reakcii. Dôvodom tohto komplexného vymedzenia je potreba zabezpečiť presné posudzovanie prítomnosti týchto látok v predmetných druhoch potravín.

K § 3
Upravujú sa požiadavky na zloženie pre potraviny spracované na báze obilnín a pre kategóriu detských potravín, vrátane podmienok pre pridávanie živín, vitamínov, minerálnych látok a stopových prvkov. Dôvodom presunu týchto špecifických požiadaviek, maximálnych limitov a zoznamov povolených živín do samostatných príloh č. 1 až 3 je ich vysoká technická náročnosť a snaha o zabezpečenie prehľadnosti textu vyhlášky. Ďalej sa upravujú požiadavky na zložky používané pri výrobe, ktorých vhodnosť pre výživu dojčiat a malých detí musí byť podložená všeobecne akceptovanými vedeckými poznatkami. Dôvodom vylúčenia obsahu akýchkoľvek látok v množstvách, ktoré by mohli predstavovať riziko pre zdravie, je potreba garantovať najvyššiu možnú úroveň bezpečnosti potravín určených pre tieto najzraniteľnejšie skupiny spotrebiteľov. Taktiež sa upravujú limity pre rezíduá pesticídov v potravinách spracovaných na báze obilnín a detských potravinách. Dôvodom stanovenia všeobecného limitu na hodnotu 0,01 mg/kg a osobitného limitu na úrovni 0,003 mg/kg pre vybrané látky je snaha eliminovať chemické riziká v poľnohospodárskych produktoch, pričom tieto hodnoty zohľadňujú aktuálne technické možnosti analytických metód a stav znečistenia životného prostredia. Tieto limity sa posudzujú v stave určenom na priamu spotrebu, a to bez úpravy alebo po úprave podľa návodu poskytnutého prevádzkovateľom potravinárskeho podniku. Ďalej sa upravuje plnenie mikrobiologických požiadaviek, pričom dôvodom priamej nadväznosti na príslušný osobitný predpis (nariadenie Komisie (ES) č. 2073/2005) je zabezpečenie legislatívnej a systematickej jednotnosti s právom Európskej únie.

[bookmark: _Hlk168991920]K § 4
Ustanovujú sa povinné špecifické údaje, ktoré sa musia uvádzať na označení potravín spracovaných na báze obilnín a detských potravín nad rámec všeobecných predpisov. Cieľom je poskytnúť spotrebiteľovi presné informácie o vekovej vhodnosti, prítomnosti gluténu, výživovej hodnote a správnej príprave na zabezpečenie zdravia detí. Ďalej sa ustanovuje možnosť uvádzať na označení dobrovoľné informácie o priemernom množstve živín, vitamínov a minerálnych látok. Upravujú sa zároveň podmienky vyjadrenia týchto údajov vrátane percentuálneho podielu referenčných hodnôt v záujme jednotnej informovanosti spotrebiteľa.

K § 5
[bookmark: _Hlk241752118]Upravujú sa formy a druhy povolených vitamínov a minerálnych látok, ako aj ich minimálne limitné množstvá vo výživových doplnkoch na úrovni najmenej 15 % dennej referenčnej hodnoty príjmu. Táto hodnota sa vzťahuje na 100 g, 100 ml alebo na jednu porciu výrobku v súlade s nariadením EÚ 1169/2011. Odkazom na osobitný predpis sa zabezpečuje legislatívna jednotnosť pri posudzovaní odporúčaných denných dávok v rámci platných právnych predpisov. Ďalej sa upravuje procesný postup pre prípad, že nová vedecká informácia preukáže ohrozenie ľudského zdravia výživovým doplnkom, ktorý inak spĺňa predpísané požiadavky. Upravujú sa notifikačné povinnosti voči Európskej komisii a členským štátom s cieľom zabezpečiť promptnú výmenu informácií pri ochrane zdravia populácie. Dôvodom je uplatnenie princípu predbežnej opatrnosti v záujme ochrany zdravia spotrebiteľov. Taktiež sa ustanovuje povinnosť dodržiavať požiadavky na čistotu foriem vitamínov a minerálnych látok  používaných pri výrobe výživových doplnkov. Tieto špecifické požiadavky na čistotu látok sa priamo odvolávajú na platnú osobitnú právnu úpravu. Ustanovuje sa aj podporný postup pre prípad, že požiadavky na čistotu určitých látok nie sú upravené v osobitných predpisoch. Pre tieto situácie sa umožňuje uplatniť medzinárodne uznávané a všeobecne akceptovateľné kritériá čistoty odporúčané Komisiou Organizácie Spojených národov pre výživu a poľnohospodárstvo alebo Svetovou zdravotníckou organizáciou.zastrešujúcou Codex Alimentarius. Dôvodom priameho odkazu na osobitnú právnu úpravu je zabezpečenie prehľadnosti textu. Odkaz na medzinárodné kritériá odporúčané FAO, WHO alebo systémom Codex Alimentarius pri neupravených látkach je odôvodnený potrebou poskytnúť kontrolným orgánom aj výrobcom globálne akceptovaný, bezpečný a overiteľný referenčný rámec pre zložky.

K § 6
Ustanovujú sa povinné dodatočné údaje, ktoré musí obsahovať označenie výživových doplnkov nad rámec všeobecných požiadaviek o označovaní potravín. Cieľom je prostredníctvom povinných upozornení a informácií o dávkovaní zaistiť bezpečné používanie týchto výrobkov a komplexnú informovanosť spotrebiteľa. Ďalej sa ustanovujú obmedzenia pre označovanie, prezentáciu a reklamu výživových doplnkov s cieľom chrániť spotrebiteľa pred zavádzajúcimi informáciami o význame bežnej stravy. Vylučuje sa uvádzanie tvrdení, ktoré by spochybňovali schopnosť vyváženej a rozmanitej stravy poskytnúť organizmu primerané množstvo živín. Ustanovujú sa kritériá pre označovanie, prezentáciu a reklamu výživových doplnkov s cieľom zamedziť ich zámene s liekmi. Vylučuje sa pripisovanie vlastností týkajúcich sa prevencie, liečby alebo vyliečenia ľudských chorôb tejto kategórii potravín. Taktiež sa ustanovuje povinnosť uvádzať množstvo živín alebo iných látok vo výživovom doplnku výhradne v číselnej forme. Zároveň sa odkazuje na prílohu č. 6 tejto vyhlášky, v ktorej sú pre prehľadnosť textu uvedené predmetné merné jednotky. Ustanovuje sa spôsob vyjadrenia množstva živín alebo iných látok na označení výživového doplnku. Tieto hodnoty sa vzťahujú na stanovenú dennú dávku odporúčanú na spotrebu. Ustanovuje sa spôsob vyjadrenia informácie o vitamínoch a minerálnych látkach vo výživovom doplnku prostredníctvom percentuálneho podielu z ich referenčných hodnôt príjmu. Umožňuje sa uvádzať tieto údaje okrem číselnej formy aj v grafickej podobe pre lepšiu prehľadnosť pre spotrebiteľa. Ďalej sa ustanovuje základ pre vyjadrovanie deklarovaných hodnôt živín alebo iných látok na označení výživového doplnku. Tieto hodnoty vychádzajú z priemerných hodnôt získaných na základe vykonanej analýzy výrobcom.

K § 7
Ustanovenie vyjadruje transpozičný charakter predpisu vo vzťahu k právne záväzným aktom Európskej únie, pričom zoznam transponovaných právnych aktov pre prehľadnosť textu je uvedený v prílohe č. 9

[bookmark: _Hlk168992991]K § 8
Ustanovenie obsahuje derogačnú doložku, ktorou sa v záujme právnej istoty zrušuje doterajšia, vecne duplicitná právna úprava v Potravinovom kódexe Slovenskej republiky. Týmto krokom sa odstraňuje potenciálna neprehľadnosť právneho prostredia a zabezpečuje sa jednotná regulácia predmetnej problematiky novou vyhláškou.

K § 9
Ustanovuje sa dátum účinnosti vyhlášky, ktorý nadväzuje na predpokladaný dátum skončenia platnosti a účinnosti Potravinového Kódexu Slovenskej republiky v zmysle § 31ai zákona č. 152/1995 Z. z. o potravinách v znení neskorších predpisov, tak aby nevzniklo právne vákuum.

K prílohe č. 1
Ustanovujú sa základné požiadavky na zloženie potravín spracovaných na báze obilnín určených pre dojčatá a malé deti vrátane požiadaviek na obsah obilnín, bielkovín, sacharidov, tukov, minerálnych látok a vitamínov a maximálnych množstiev vitamínov, minerálnych látok a stopových prvkov, ak sa do týchto potravín pridávajú.

K prílohe č. 2
Ustanovujú sa základné požiadavky na zloženie detských potravín vrátane požiadaviek na bielkoviny, sacharidy, tuky, sodík a vitamíny a maximálnych množstiev vitamínov, minerálnych látok a stopových prvkov, ak sa do týchto potravín pridávajú.

K prílohe č. 3
Ustanovuje sa presný zoznam živín, len ktorých pridanie do potravín spracovaných na báze obilnín a detských potravín je povolené.

K prílohe č. 4
Ustanovujú sa špecifické maximálne hladiny rezíduí pesticídov v potravinách spracovaných na báze obilnín a detských potravinách.

K prílohe č. 5
Ustanovujú sa referenčné hodnoty na označenie obsahu živín na obaloch potravín spracovaných na báze obilnín a detských potravín. Tieto hodnoty poskytujú spotrebiteľom informácie o výživovej hodnote výrobkov, čo im umožňuje robiť pri nákupe informované rozhodnutia.

K prílohe č. 6
Ustanovuje sa zoznam vitamínov, aminokyselín a minerálnych látok, ktoré je možné pridávať do potravín spracovaných na báze obilnín a detských potravín.

K prílohe č. 7
Ustanovujú sa formy vitamínov a minerálnych látok, ktoré je možné použiť pri výrobe výživových doplnkov.

K prílohe č. 8
Uvádza sa aminokyselinové zloženie kazeínu, ktorý slúži ako referenčná bielkovina pre porovnanie s bielkovinami v potravinách spracovaných na báze obilnín a detských potravinách. Tento referenčný štandard zabezpečuje, že bielkoviny použité v dotknutých potravinách majú vysokú biologickú hodnotu a efektívnu využiteľnosť v organizme.

K prílohe č. 9
Uvádza sa zoznam preberaných právne záväzných aktov Európskej únie.
